Pitihän se arvata. Twitterissä joku tulee aina pilaamaan tunnelman.

Sillä tyylillä mitä kyseinen henkilö vetää en näe syytä antaa tilaa mediassa. Eli kysymys on enemmän "miksi kysyä mitään Sammallahdelta?" — Jonas Biström (@jbistrom) November 25, 2019

No vaikka siksi, että Tere Sammallahti on ajatushautomo Liberan sisältöjohtaja, tuhansien seuraama mielipidevaikuttaja, kokoomusaktiivi ja ahkera vapausaatteen puolestapuhuja. Sammallahti on julkaissut 155 Youtube-videota, yli 16 000 tviittiä ja päälle 300 blogipostausta. Tubettamista hän on harrastanut kolme vuotta, tviittailua neljä ja bloggaamista kuusi.

Tänä vuonna uusia tekstejä on putkahtanut Uuden Suomen blogialustalle yli sata, keskimäärin kaksi viikossa. Niissä hän kysyy, miksi moderni feministi tekee kaikesta sukupuolikysymyksen ja miksi Ruisrock taipui ”loukkaantuneiston” Twitter-kuplan edessä.

Sammallahti tykkää provosoida, ja yleensä joku provosoituu. Usein vasemmistolaiset, feministit tai vasemmistolaiset feministit. Kun Sammallahti viime heinäkuussa nimitettiin Liberan sisältöjohtajaksi, moni ilmoitti – värikkäin sanakääntein – että ajatushautomon uskottavuus on mennyttä.

Ja kun Suomen Kuvalehti eräänä marraskuisena maanantai-iltana tiedusteli Twitterissä, mitä Tere Sammallahdelta pitäisi kysyä, ehdotuksia tuli muutamassa tunnissa lähes 70. Ne käsittelivät Sammallahden tekoja, näkemyksiä ja persoonaa.

Kysy siitä, miksi hän pitää feminismiä aivopesujärjestelmänä ja kulttina. — Iikka Kivi (@KoomikkoKivi) November 25, 2019

Kysy siltä ihan vaan, että mitä se oikein haluaa? Mikä sen tavoite on? Ihanneyhteiskunta? — uǝuɐsɐԀ ɐʞʞnn⊥ (@TuukkaPasanen) November 25, 2019

Kuka on Tere Sammallahti? — Maisuli (@MaisaMaisuli100) November 26, 2019

Sammallahti istuu ajatushautomo Liberan toimistossa Helsingin Punavuoressa ja syö pizzaa suoraan laatikosta. Tapaamista on ehdotettu myös ampumaradalle – ammunta on Sammallahden harrastus – mutta vastapäätä istuva toiminnanjohtaja Lasse Pipinen ei ollut ajatuksesta kovin innoissaan. ”Olisi hyvä, jos ei olisi mitään asejuttuja”, Pipinen on viestittänyt.

Pipinen on johtanut Liberan ”operatiivista toimintaa” vuodesta 2015 ja päättänyt muun muassa Sammallahden palkkaamisesta. Sammallahden edeltäjä on nykyään Elinkeinoelämän keskusliitossa toimiva ekonomisti Mikko Kiesiläinen. Häntä aiemmin pestiä hoiti valtiotieteiden tohtori ja ekonomisti Heikki Pursiainen.

Liberan hallituksen puheenjohtaja ja entinen tutkimusjohtaja puolestaan on kokoomuksen kansanedustaja Elina Lepomäki. Lepomäki on diplomi-insinööri, mutta myös rahoitusalan johtotehtävissä työskennellyt kauppatieteiden maisteri.

Sammallahti on valmistunut Oulun ammattikorkeakoulusta talotekniikan insinööriksi. Ennen Liberaa hän on työskennellyt SRV Rakennuksella, Haltonilla, Sweco Talotekniikalla.

Onko ajatushautomoissa tarkoitus jalostaa formuloituja, valistuneita julkituloja, jotka pohjaavat dataan, lukeneisuuteen ja objektiiviseen kriittisyyteen – vai heittää provosoivia mielipiteitä mutu-tuntuman ja ideologian pohjalta? — Juha Veltti (@juhaveltti) November 25, 2019

Kenties hieman johdatteleva kysymys.

Ensin vastaa Pipinen.

”Ei Tere tätä työtä yksin tee.”

Libera nojaa Pipisen mukaan klassiseen liberalismiin ja neljään ”prinsiippiin” eli periaatteeseen: vapaaseen ja vastuulliseen yksilöön, vapaaseen markkinatalouteen, vapaaseen kansalaisyhteiskuntaan ja vapaaseen yrittäjyyteen. Liberan sisältöjohtajan ei tarvitse olla ekonomi, koska liberalismissa ei ole kyse vain taloudesta.

”Libera on aina ollut jonkin verran tutkimus- tai toiminnanjohtajansa näköinen ja niin sen kuuluukin olla”, Pipinen sanoo.

Sammallahdesta prinsiippejä ei ole tarpeen muuttaa, mutta sanomaa olisi syytä kansantajuistaa. Hänestä on selvää, että itseoppineen ”villin liberaalin” kirjoitukset eroavat ekonomien teksteistä, mutta tittelit sinänsä eivät kiinnosta häntä ”pätkän vertaa”.

”En mä katso häviäväni kenellekään mun edeltäjälle”, Sammallahti sanoo.

Itse asiassa kirjoittajana ja puhuttelevien teemojen valitsijana hän katsoo olevansa jopa parempi. Viimeksi hän on blogannut Liberan sivuille Postin työtaistelusta ja verotietojen julkistamisesta. ”Hävetkää hyvätuloiset, on tuomiopäivän aamu”, hän kirjasi otsikoksi. Kuvassa oli silmänsä peittävä kissa.

Tyyli on tuttu muun muassa Päivän Byrokraatista, johon Sammallahti toisinaan kirjoittaa. Vuonna 2013 Facebook-sivuna perustettu blogi jakoi aluksi satiirisissa päivityksissään palkintoja ”päivän byrokraatille” tai ”päivän antibyrokraatille”.

Sittemmin sävy on muuttunut suoran ilkeäksi, eikä Sammallahti oikein pidä nykyisestä linjasta.

Sammallahti on saanut näkyvyyttä myös perinteisessä mediassa, ainakin Sanna Ukkolan vetämässä Pressiklubissa ja Sannikka ja Ukkola -ohjelmassa. Niissä on esiintynyt moni muukin punavihreän liberaalin inhokki. Jari Ehrnrooth, Atte Kaleva, Ivan Puopolo, Tuomas Enbuske. Heille näyttää nykyään olevan kysyntää.

Sammallahden mielipiteet ovat kärkeviä, mutta puhe on leveää ja poljento pohjoisesta. Hän haluaa vaalia lapsuudessa tarttunutta Oulun murretta.

Syntyjään Sammallahti on helsinkiläinen, Lauttasaaresta. Vanhemmat erosivat, kun Tere oli pieni. Äiti sai Oulusta töitä. Siellä elämä oli Sammallahden mukaan tavallista ja tasaista. Hän tajusi vasta myöhemmin, että he olivat jossain määrin köyhiä. Harrastuksia ei ollut, välillä elettiin pelkällä puurolla. Äidistään hän on ylpeä. Äiti kehitti itseään, opetteli uutta ja päätti pitkän uransa Oulun Stockmannin hallintopäällikkönä.

”Jos olisi itse yhtä ahkera, niin ehkä sitä olisi saattanut saavuttaakin jotain elämässä”, Sammallahti sanoo.

Liberan lisäksi Sammallahti vaikuttaa tällä hetkellä Espoon kaupunginvaltuustossa kokoomuksen varavaltuutettuna. Eduskuntaan hän on yrittänyt kahdesti: vuonna 2019 kokoomuksen ja 2015 piraattipuolueen listoilta.

Miksi Tere loikkasi Piraattipuolueesta? — MikaLako (@LakoMika) November 25, 2019

”Eduskuntavaalien 2015 jälkeen puolueen sisäinen dynamiikka muuttui niin vasemmistolaiseksi, että ajattelin, etten mä pysty enää suoraselkäisesti olemaan tässä porukassa mukana.”

Uudeksi poliittiseksi kodiksi hän harkitsi vastaperustettua liberaalia Viskipuoluetta, mutta puolueen pieni koko ja epäuskottava nimi oli liian iso ”turn-off”. Kokoomus oli luonteva vaihtoehto, vaikka Kataisen ja Stubbin hallitukset olivatkin olleet hänelle pettymyksiä.

Sammallahti toimi opiskeluaikoina kokoomusnuorissa, mutta se jäi, kun hän lähti Yhdysvaltoihin opiskelemaan rakennustekniikkaa ja ympäristörakentamista Master of Engineering -tutkinnon verran.

Se on kysyjillä hyvin muistissa.

Teren vale-DI:tä voisi avata, kun väärät tutkinnot on kauhea juttu muiden puolueiden edustajille. https://t.co/AyyjD8vj14 tai https://t.co/Jur7j0rPmE — Bjorn Waissi (@bjornwee) November 25, 2019

”MEng” vastaa yamk-insinööriä, mutta Sammallahti ilmoitti viime vaaleissa olevansa koulutukseltaan diplomi-insinööri. Se taas on yliopistotutkinto.

”Siinähän kävi ihan uskomaton käpy meikäläisellä. Se on ihan selkeästi yksi noloimpia mokia, mitä mulle on ikinä käynyt.”

Sammallahti sanoo, että kyseessä oli vahinko, eikä hänellä ole enää tarvetta selitellä sitä. Virheistä opitaan, sitten jatketaan elämää.

Haastatteluviikolla Sammallahti luuli Postin työehtokiistassa mukana ollutta työnantajajärjestöä Medialiittoa työntekijöiden järjestöksi.

Se riemastutti internetin vääräleukoja.

”Moni varmaan ajattelee, että vain raivopäisenä näpytän Twitteriin ja Facebookiin niitä juttuja.”

Tere Sammallahti alkoi osallistua yhteiskunnalliseen keskusteluun 2000-luvun alussa. Elettiin nettifoorumien kulta-aikaa, ja Sammallahti kirjoitteli ahkerasti sanomalehtien keskustelupalstoille ja muutamille pelifoorumeille.

Sammallahti sanoo, että kirjoitustyyli oli tuohon aikaan merkittävästi nykyistä aggressiivisempi, vaikka monesta asiasta hän saattaa yhä olla samaa mieltä.

Missä asiassa olet viimeksi muuttanut mieltäsi? Tai kääntänyt kelkan kokonaan? — Jani Turku (@JaniTurku) November 25, 2019

Sammallahti keksii kolme.

Parikymppisenä hän ajatteli, ettei Suomi tarvitse Natoa, osoittihan ”talvisodan ihme” että ilmankin pärjättiin. (Nykyään hän kannattaa Natoa ”erittäin paljon”.)

Samoihin aikoihin hän kääntyi kannattamaan homoseksuaalien oikeutta adoptioon ja avioliittoon saatuaan tietää, etteivät sateenkaariperheet tutkimusten mukaan ole lapsille huonompia kasvuympäristöjä kuin heteroperheet.

Ja ennen viime eduskuntavaaleja hän kuuli, että ulkomailla ja Suomessa ”antibioottivapaa liha” tarkoittaa eri asioita, ja suomalaista ruokaa kannattaa sittenkin suosia.

”Moni varmaan ajattelee, että vain raivopäisenä näpytän Twitteriin ja Facebookiin niitä juttuja. Tosiasia on se että jokaisen näkemyksen takana on aika pitkä jatkumo jonkinlaista selvitystyötä.”

Sillä hän tarkoittaa esimerkiksi uutisten, raporttien ja tutkimusten lukemista. Hän haluaa oppia uutta, ja se käy parhaiten keskustelemalla niiden kanssa, jotka eivät ole hänen kanssaan samaa mieltä.

Erimieliset eivät ole Sammallahden kanssa keskustelemisesta yhtä innoissaan.

Näin yleisesti, miten hän kokee totuuden ja liioittelun välisen suhteen omassa viestinnässään. — Antti X Antti Granlund (@AnttiGranlund) November 25, 2019

Ärsyttävyyteen asti populistisella viestintätyylillä saavutetaan lisähuomiota, mutta onko se viestintätavan aiheuttaman uskottavuusongelman arvoista? — Lasse Lipsanen (@Lasselipsanen) November 25, 2019

”Tämä ei ole semmoinen asia, jota miettisin, kun aamulla istun tietokoneelle ja heitän pari tviittiä eetteriin.”

Pitäisikö?

”Varmaan se voisi olla hedelmällistä.”

Populisti hän kuitenkin kiistää olevansa, vaikka kysyjien mielestä kärkevä itseilmaisu siihen viittaakin.

Milloin ex-piraattipuolueen opportunisti hyppää henkiseen kotiinsa persuihin? — Matti Markkola (@markkola) November 25, 2019

”No ei kyllä varmaan ihan äkkiä”, Sammallahti vastaa.

Hänestä kokoomus on kompuroinnistaan huolimatta vapausaatteen kannattajalle sopivin puolue. Hän ei pidä perussuomalaisten talouspolitiikasta eikä arvokonservatismista. Molemmat sopivat huonosti yhteen klassisen liberalismin kanssa.

Parannettavaa on toki kokoomuksessakin. Pitäisi mennä talousliberaalimpaan suuntaan, edistää vapaata yrittäjyyttä ja yksilönvapautta, pienentää julkista sektoria, purkaa työmarkkinoiden sääntelyä, alentaa verotusta, Sammallahti luettelee. Oma tavoite on kehittyä johdonmukaisemmaksi ja vaikutusvaltaisemmaksi poliitikoksi.

Haluatko kokoomuksen kansanedustajaksi seuraavissa vaaleissa?

”Mielellään kyllä kiitos.”

Ja lopuksi jotain hauskaa.

Ehkä eniten kiinnostas Teressä se mitä partaöljyä hän käyttää. — Tapio "Carl Gustaf Emil" Jämsen (@Runkgren) November 25, 2019

”Sitä mitä sattuu olemaan. En oo kauheen ronkeli niitten kanssa.”

Kuka on sun lempi Spice Girl?

”Pakko myöntää, että silloin kun saattoi ostaa PepsiMax-pullon sen perusteella, kenen kuva siinä oli, kyllä se taisi olla se Posh Spice.”

"Voisitko vaan olla hiljaa?" — Hannu Björkbacka (@BjorkbackaHannu) November 25, 2019

”En missään nimessä.”

Tekstiä muokattu 13.12. kello 16.25: Amerikkalaisen Master of Engineering -tutkinnon lähin suomalainen vastine on ylempi ammattikorkeakoulututkinto yamk. Tekstissä amk korjattu yamk:si. Täsmällisen käännöksen tekeminen on kuitenkin vaikeaa maiden erilaisten tutkintorakenteiden takia.